SKRIFTLIG FORESPØRGSEL E-1910/02

af María Sornosa Martínez (PSE) til Kommissionen

(2. juli 2002)

Om: Bæredygtig vandanvendelse og golfbaner

I sit svar H-0444/02(1) af 11. juni i år udtalte Kommissionen: Kommissionen noterer sig med særlig henvisning til den nationale plan for vandressourcerne i Spanien, at de overførte vandmængder, som ikke er beregnet til kunstvanding (), anvendes til at opfylde behovet i byer og i erhvervslivet, og en del af disse vandmængder kan anvendes til vanding af bestående golfbaner og tilsvarende aktiviteter. I besvarelsen bemærker Kommissionen desuden, at det ikke i medfør af fællesskabsbestemmelserne er udelukket at vande golfbaner, så længe samtlige bestemmelser i fællesskabsretten overholdes.

I sin første udtalelse nævner Kommissionen ikke princippet om bæredygtig vandanvendelse, som ligger til grund for rammedirektivet om vand. Som spørgeren allerede gjorde opmærksom på i sin forespørgsel E-0811/01(2), bør en overførsel opfylde kravet om, at der er vandmangel, og at man kan gå ud fra, at i tilfældet med golfbaner er behovet for vand ikke i overensstemmelse med princippet om en bæredygtig anvendelse.

I sit efterfølgende svar E-1334/02(3) udtaler Kommissionen: Med hensyn til anvendelsen af vand i den nationale plan for vandressourcerne er det Kommissionens opfattelse, at da der ikke kan etableres nye kunstvandingsområder med anvendelse af overført vand, er det ikke muligt at oprette nye golfbaner.

Eftersom der i det østlige Spanien, som det allerede blev oplyst i forespørgsel E-1334/02, er planer om etablering af 66 golfbaner med vand fra Ebro og med henvisning til rammedirektivet om vand og dets bestemmelser om en bæredygtig vandforvandling bedes Kommissionen besvare følgende spørgsmål:

- Er den ikke af den opfattelse, at dens udtalelser i svarene på hhv. H-0444/02 og E-1334/02 kan betragtes som selvmodsigende?

- Kan Kommissionen udtale sig definitivt om, hvorvidt den betragter vand overført til vanding af golfbaner som en bæredygtig anvendelse?

(1) Skriftlig besvarelse af 11.6.2002.

(2) EFT C 340 E af 4.12.2001, s. 99.

(3) EFT C 277 E af 14.11.2002.

Svar afgivet på Kommissionens vegne af Margot Wallström

(9. september 2002)

Det ærede medlem har ret i sin henvisning til, at medlemsstaterne, når de planlægger nye golfbaner, også skal sikre, at det vandpolitiske rammedirektivs(1) bestemmelser og Fællesskabets relevante lovgivning om vokse- og levesteder og om miljøvurdering overholdes. Det bør imidlertid huskes, at de forskellige frister, der er fastsat i det vandpolitiske rammedirektiv, ikke træder i kraft før december 2003.

Så vidt Kommissionen har forstået, udelukker ordlyden i den spanske vandanvendelsesplan muligheden for, at vand, der overføres i henhold til planen, benyttes til oprettelse af nye kunstvandingsområder. Det udelukker, at dette vand udnyttes til vanding af nye golfbaner, men derimod ikke, at det benyttes til vanding af bestående golfbaner, forudsat vandforbruget ikke øges. Denne fortolkning af vandanvendelsesplanens ordlyd bygger på den antagelse, at vanding af golfbaner betragtes som vanding i vandanvendelsesplanens betydning, og ikke som en økonomisk aktivitet. For at undgå misforståelser, vil Kommissionen bede de spanske myndigheder om en klarlæggelse af spørgsmålet.

Kommissionen er ikke i stand til at afgøre, om udnyttelse af afledt vand til vanding af golfbaner er bæredygtig eller ikke. Hvis bestemmelserne i Fællesskabets forskellige direktiver overholdes, kan denne udnyttelse godt være i overensstemmelse med bæredygtig udvikling. For det vandpolitiske rammedirektivs vedkommende behøver der ikke at foreligge nogen uoverensstemmelse, hvis de kompetente myndigheder, når de fastsætter udnyttelse af vand til golfbaner, samtidig overholder direktivets forpligtelse til bl.a. at sørge for god vandkvalitet (overfladevand og grundvand), beskytte vådområder, benytte en rimelig og gennemsigtig prisordning på grundlag af omkostningsdækning og udvikle og gennemføre planer for forvaltning af flodbækkener med fuld deltagelse fra de berørte parters side.

(1) EFT L 327 af 22.12.2001.